Kyrrsetning togarans Heinaste er enn í gildi í Namibíu en namibíski fjölmiðillinn The Namibian fjallar um málið í dag . Í frétt miðilsins er það orðað svo að togarinn hafi verið gerður upptækur . Togarinn er í eigu Esju Holding , félags sem íslenska sjávarútvegsfyrirtækið Samherji á stóran hlut í , en hann var kyrrsettur af dómara að kröfu yfirvalda í Namibíu fyrir rúmur tveimur vikum . Í svari Samherja við fyrirspurn Kjarnans staðfestir fyrirtækið að skipið Heinaste hafi verið kyrrsett af namibískum stjórnvöldum í tengslum við rannsókn Fiskistofu Namibíu á ætluðum brotum vegna veiða innan lokaðs svæðis . Auglýsing Þá kemur fram hjá Samherja að þessar ásakanir séu ótengdar þeim sem settar hafa verið fram á hendur fyrirtækinu vegna starfseminnar í Namibíu . Lögmenn í Namibíu hafi fullvissað Samherja um að enginn grundvöllur sé fyrir ásökunum um að Heinaste hafi veitt innan lokaðs svæðis . Unnið sé að því að aflétta kyrrsetningu skipsins . Arngrímur Brynjólfsson , skipstjóri á Heinaste , var handtekinn og leiddur fyrir dómara þann 21. nóvember síðastliðinn en samkvæmt The Namibian var hann leystur úr haldi gegn tryggingu en rannsókn stendur nú yfir hjá yfirvöldum þar í landi . Skipstjórinn sendi á þessum tíma fjölmiðlum yfirlýsingu þar sem hann sagðist ekki hafa gerst sekur um brot . Hann sagði að það hefði komið honum á óvart að vera sakaður um að hafa siglt skipi inn á lokað svæði . Arngrímur var sakaður um að hafa verið við veiðar á hrygningarsvæði undan ströndum Namibíu . Honum var gert að leggja inn vegabréfið sitt og var máli hans frestað fram í lok janúar . Í frétt RÚV um málið fyrir tveimur vikum kom fram að Heinaste hefði áður ratað í fjölmiðla . Tvö fyrrverandi samstarfsfyrirtæki Samherja í Namibíu hefðu stefnt félagi Samherja , Esju Holding í Namibíu , til að koma í veg fyrir að skipið yrði selt . Dómari vísaði aftur á móti kröfu félaganna frá . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .